DOI: 10.14457/tu.the.2021.249
title: ปัจจัยที่ส่งผลต่อพฤติกรรมการตัดสินใจเลือกซื้ออสังหาริมทรัพย์ประเภทที่อยู่อาศัยในสถานการณ์ COVID-19 ของผู้บริโภค generation Y ในเขตกรุงเทพมหานครและปริมณฑล

description: ธุรกิจอสังหาริมทรัพย์ในประเทศไทยในปัจจุบันเกิดการชะลอตัว เนื่องจากประเทศไทยกำลังเผชิญกับปัญหาการแพร่ระบาดของโรค COVID-19 ส่งผลให้ปริมาณความต้องการซื้ออสังหาริมทรัพย์ลดลงตามไปด้วย ซึ่งธุรกิจอสังหาริมทรัพย์เชื่อมโยงกับธุรกิจอื่นอีกหลายประเภท เช่น ธุรกิจก่อสร้าง สถาบันการเงิน วัสดุก่อสร้าง เฟอร์นิเจอร์ ของตกแต่งบ้าน ฯลฯ จะเห็นว่าหลายครั้งเวลาเศรษฐกิจตกต่ำ รัฐบาลมักกระตุ้นเศรษฐกิจผ่านมาตรการอสังหาริมทรัพย์ เนื่องจากเชื่อว่าหากธุรกิจอสังหาริมทรัพย์ฟื้นตัว จะช่วยให้ธุรกิจอื่นฟื้นตามไปด้วย แต่ถึงอย่างไรนั้นกลุ่มกำลังซื้อใหม่ยังมีอัตรา การว่างงานสูง และจากการสำรวจจะเห็นได้ว่า กลุ่มผู้บริโภค GENERATION Y มีความต้องการอสังหาริมทรัพย์เพื่อการอยู่อาศัย ได้แก่ แฟลตหรืออาคารชุด มากที่สุด แต่ในกลุ่มผู้บริโภคอื่น เช่น GENERATION X และ Baby Boom จะมีความต้องการซื้ออสังหาริมทรัพย์เพื่อการปล่อยเช่าหรือลงทุน รวมถึงเก็บเป็นทรัพย์สินเพื่อสร้างมูลค่าเพิ่มในอนาคต ซึ่งการอนุมัติสินเชื่อเพื่อซื้อที่อยู่อาศัยในปัจจุบันเข้มงวดขึ้น จึงเป็นอุปสรรคที่ชะลอความต้องการซื้อที่อยู่อาศัย รวมถึงผลกระทบจากการแพร่ระบาดของโรค COVID-19 ระลอกใหม่ ทำให้ผู้บริโภคยังมีปัญหาด้านกำลังซื้อ ภาระหนี้ ความไม่แน่นอนของรายได้และภาวะเศรษฐกิจ ทำให้การตัดสินใจซื้ออสังหาริมทรัพย์ของผู้บริโภคยาวนานขึ้น ซึ่งส่งผลทำให้ตลาดอสังหาริมทรัพย์มีแนวโน้มหดตัวลง รวมถึงราคาก็เริ่มปรับลดลงตามสภาวะเศรษฐกิจในปัจจุบันเช่นเดียวกันดังนั้น งานวิจัยนี้จึงมีวัตถุประสงค์เพื่อศึกษาปัจจัยที่ส่งผลต่อพฤติกรรมการตัดสินใจเลือกซื้ออสังหาริมทรัพย์ประเภทที่อยู่อาศัย ในสถานการณ์ COVID-19 ของผู้บริโภค GENERATION Y ในเขตกรุงเทพมหานคร และปริมณฑล ประกอบด้วยปัจจัยส่วนบุคคล ได้แก่ เพศ อายุ สถานภาพสมรส อาชีพ ระดับการศึกษา รายได้เฉลี่ยต่อเดือน รวมถึงพฤติกรรมการซื้อสินค้าของกลุ่มผู้บริโภค GENERATION Y และปัจจัยส่วนประสมทางการตลาด (7Ps) ได้แก่ ด้านผลิตภัณฑ์ ด้านราคา ด้านช่องทางการจัดจำหน่าย ด้านการส่งเสริมการตลาด ด้านบุคลากร ด้านกระบวนการ และด้านสิ่งแวดล้อมทางกายภาพ ผู้ประกอบการในด้านอสังหาริมทรัพย์สามารถนำข้อมูลไปวิเคราะห์และสามารถพัฒนาแผนกลยุทธ์เพื่อปรับเปลี่ยนให้เข้ากับสถานการณ์ที่เกิดขึ้นในปัจจุบัน และเพื่อนำไปพัฒนารูปแบบของผลิตภัณฑ์และบริการเพื่อตอบสนองความต้องการของผู้บริโภคในปัจจุบันได้ผู้วิจัยได้เก็บรวบรวมข้อมูลผ่านการแจกแบบสอบถามออนไลน์ให้กับกลุ่มตัวอย่างทั้งหมด 409 ชุด จากนั้นจึงนำข้อมูลมาวิเคราะห์สถิติเชิงพรรณนา (Descriptive Statistics) ได้แก่ ค่าความถี่ ค่าร้อยละ ค่าเฉลี่ย และส่วนเบี่ยงเบนมาตรฐาน และวิเคราะห์สถิติเชิงอนุมาน (Inferential Statistics) ได้แก่ วิธีการวิเคราะห์ 2 ตัวแปรที่เป็นอิสระจากกัน (Independent Sample T-Test) วิธีการวิเคราะห์ความแปรปรวนแบบทางเดียว (One-Way ANOVA) และวิธีการวิเคราะห์สมการถดถอยเชิงพหุคูณ (Multiple Linear Regression)ผลการศึกษาสรุปได้ว่า ปัจจัยส่วนบุคคล ได้แก่ อายุ สถานภาพสมรส อาชีพ ระดับการศึกษา รายได้เฉลี่ยต่อเดือน ส่งผลต่อพฤติกรรมการตัดสินใจเลือกซื้ออสังหาริมทรัพย์ประเภทที่อยู่อาศัย ในสถานการณ์ COVID-19 ของผู้บริโภค GENERATION Y ในเขตกรุงเทพมหานครและปริมณฑล สำหรับปัจจัยส่วนประสมทางการตลาด (7Ps) พบว่าปัจจัยด้านช่องทางการจัดจำหน่าย และด้านการส่งเสริมการตลาด ส่งผลเชิงบวกต่อพฤติกรรมการตัดสินใจเลือกซื้ออสังหาริมทรัพย์ประเภทที่อยู่อาศัย แต่ปัจจัยด้านด้านผลิตภัณฑ์ ด้านบุคลากร และด้านกระบวนการ ส่งผลเชิงลบต่อพฤติกรรมการเลือกซื้ออสังหาริมทรัพย์ประเภทที่อยู่อาศัย ในสถานการณ์ COVID-19 ของผู้บริโภค GENERATION Y ในเขตกรุงเทพมหานครและปริมณฑล